كوممۇنىزمدىن كېيىنكى خىتاي: خىتاي كوممۇنىستىك پارتىيەسىدىن كېيىنكى دەۋرگە تەييارلىق قىلىش (3-قىسىم)
ئاپتور: ئۇيغۇر تەتقىقات ئىنىستىتۇتى
مەنبە: uysi.org

ئۈچىنچى باسقۇچ (Phase 2)، بۇ باسقۇچتا، ئامېرىكا ئالاھىدە ھەرىكەت قىسىملىرىنىڭ پۇقراۋى ئىشلار ۋە ھەربىي ئۇچۇر قوللاش گۇرۇپپىلىرى يىمىرىلىۋاتقان كونا تۈزۈم بىلەن يېڭىدىن بارلىققا كېلىۋاتقان دۆلەتنى ئايرىشقا ياردەم بېرىدۇ. خىتاي خەلق ئازادلىق ئارمىيەسىنىڭ سىياسىي كومىسسارلىرى، مۇدىرلىرى ۋە يېتەكچىلىرى ئەمدى پارتىيەگە سادىق بولۇشنى ساقلاشقا مەسئۇل بولماستىن، بەلكى ئۆز قىسىملىرىغا ۋاقىتلىق ھۆكۈمەتنىڭ يېڭى خەۋەرلىرىنى ۋە ئارمىيەنىڭ بۇ يېڭى ئۆتكۈنچى دەۋردىكى رولىنى يەتكۈزىدۇ. خىتاي كوممۇنىستىك پارتىيەسىنىڭ غايەت زور تەشۋىقات ئاپپاراتى بېيجىڭدىكى ئەڭ يېڭى ئۆزگىرىشلەر ھەققىدە ئاددىي پاكىتلارنى يەتكۈزۈش، مىش-مىش پاراڭلارنى ۋە يالغان ئۇچۇرلارنى تارقىتىشنىڭ ئالدىنى ئېلىش، ۋە بۇ ئېنىقسىزلىق مەزگىلىدە ئۈمىدۋارلىق ۋە ئىشەنچنى ئۇرغۇتۇش ئۈچۈن تەييار بىر ۋاسىتە بولۇشى كېرەك. بۇ ئاپپاراتلارنىڭ ئىككىنچى ۋە ئاخىرقى ۋەزىپىسى دۇنيادىكى ئەڭ چوڭ پىسخىكىلىق ھەرىكەتنى پارچىلاش ۋە قايتا ئىشلىتىش. كوممۇنىزمدىن كېيىن، خىتاي كوممۇنىستىك پارتىيەسىنىڭ ئىنتېرنېت نازارىتى، ئىدېئولوگىيەلىك سىڭدۈرۈش ۋە ئاممىۋى كۆزىتىش سىستېمىسى توختايدۇ، ۋە دۇنيانىڭ ھەر قايسى جايلىرىدىكى ئاۋازلار خىتايغا قايتىدىن كىرىدۇ. بۇلارنىڭ بىرى، ئىستراتېگىيەلىك مۇلازىمەت ئىشخانىسىنىڭ سابىق باشلىقى ۋىليام دونوۋان (William Donovan) تەشەببۇس قىلغان «ئامېرىكا ئاۋازى» نىڭ ئورنىنى ئالىدىغان يېڭى بىر سۇپا بولىدۇ، يەنە بىرى بولسا «خىتاي ئاۋازى» (中国之音) بولىدۇ.
ئاخىرىدا، ئاپتور خىتاي كوممۇنىستىك پارتىيەسى يىمىرىلگەندىن كېيىن، ئامېرىكا ئالاھىدە ھەرىكەت قىسىملىرىنىڭ رولى خىتاينىڭ ئۇزۇن تارىخىدىكى ئىچكى قۇرۇقلۇق مىراسى بىلەن دېڭىزدىن كەلگەن خەلقئارا سىستېما ئوتتۇرىسىدىكى زىددىيەتنى ئەسلەپ تۇرۇشى كېرەكلىكىنى خۇلاسىلىگەن. ئامېرىكا ئالاھىدە ھەرىكەت قىسىملىرىنىڭ ۋاقىتلىق ھۆكۈمەت ئارقىلىق، ئۇلار بىلەن بىللە ۋە ئۇلارنىڭ يېتەكچىلىكىدە ھەرىكەت قىلىش ئىقتىدارى، جىددىي ئەھۋالنىڭ بىۋاسىتە ئېھتىياجى بىلەن يېڭىدىن بارلىققا كەلگەن دۆلەتنىڭ ئۇزاق مۇددەتلىك قانۇنلۇقلۇقىنى تەڭپۇڭلاشتۇرىدۇ. ئون يىللار مابەينىدە، خىتاي كوممۇنىستىك پارتىيەسىنىڭ ئىنقىلابىي ئىدېئولوگىيەسى ۋە ئۆتمۈشنى ئۇستىلىق بىلەن ئىگىلىشى، خىتاينىڭ خەلقئارا سىستېمىدىكى ئىگىلىك ھوقۇقلۇق، قانۇنلۇق، كۈچلۈك ۋە ئەركىن بىر مىللەت-دۆلەت بولۇشىغا توسقۇنلۇق قىلغان. خىتاي كوممۇنىستىك پارتىيەسى يىمىرىلگەندىن كېيىن، بۇ نىشانغا يېتىش قايتىدىن مۇمكىن بولىدۇ. ئامېرىكا ئالاھىدە ھەرىكەت قىسىملىرىغا ئوخشاش، خىتايمۇ قۇرۇقلۇق بىلەن دېڭىز ئوتتۇرىسىدا ئۇزاق مۇددەتلىك تەڭپۇڭلۇقنى ئورنىتىش ئۈچۈن ئۇزۇن ئۈزۈلۈپ قالغان بىر ۋەزىپىنى داۋاملاشتۇرىدۇ.
2-باب: خىتاي كوممۇنىستىك پارتىيەسى ھاكىمىيىتى يىمىرىلگەندىن كېيىن بىيولوگىيەلىك قوراللار ئەسلىھەلىرىنى توغرا نىشانلاش: مۇھىم مۈلۈكلەر، ئورۇنلار، ھەرىكەت تاللانمىلىرى ۋە ئىستراتېگىيەلىك ئىجرا پىلانى
بۇ بابتا، ئاپتور رايان كىلارك (Ryan Clarke)  خىتاي كوممۇنىستىك پارتىيەسىنىڭ «قوش ئىشلىتىلىدىغان» (dual-use) بىيولوگىيەلىك تەتقىقات ئاپپاراتلىرىنىڭ ئىستراتېگىيەلىك تەھدىتىنى چوڭقۇر تەھلىل قىلىپ، خىتاي كوممۇنىستىك پارتىيەسى ھاكىمىيىتى يىمىرىلگەن ئەھۋالدا، ئامېرىكىنىڭ بۇ ئەسلىھەلەرنى قانداق قىلىپ توغرا ۋە ئۈنۈملۈك نىشانلاپ، ئۇلارنىڭ كېڭىيىپ كېتىشى ۋە ئاپەتلىك ئاقىۋەتلەرنى كەلتۈرۈپ چىقىرىشىنىڭ ئالدىنى ئېلىش كېرەكلىكى ھەققىدە ئىستراتېگىيەلىك پىلانلارنى ئوتتۇرىغا قويغان. ئاپتورنىڭ قارىشىچە، خىتاي كوممۇنىستىك پارتىيەسى دۇنيادىكى ئەڭ تاجاۋۇزچان قوش ئىشلىتىلىدىغان كېسەللىك قوزغاتقۇچى (pathogen) تەتقىقات ئېكولوگىيە سىستېمىسىنى بەرپا قىلغان بولۇپ، خىتاي خەلق ئازادلىق ئارمىيەسىنىڭ يۇقىرى دەرىجىلىك ئەمەلدارلىرى ۋە ئىستراتېگىيەچىلىرى بىيولوگىيەلىك قوراللارنى ئادەتتىن تاشقىرى سۇپا ئەمەس، بەلكى ئۆلچەملىك جەڭ تەرتىپىنىڭ يادرولۇق تەركىبىي قىسمى دەپ قارايدۇ. شۇڭلاشقا، ئامېرىكىنىڭ خىتاي كوممۇنىستىك پارتىيەسى ھاكىمىيىتى يىمىرىلگەندە، خىتاينىڭ قوش ئىشلىتىلىدىغان كېسەللىك قوزغاتقۇچى تەتقىقات ئۇل ئەسلىھەلىرىنىڭ پۈتۈن گەۋدىسىنى نىشانلاش ئۈچۈن بىۋاسىتە ئىجرا قىلغىلى بولىدىغان بىر يۈرۈش تاللانمىلارغا ئىگە بولۇشى ھاياتىي مۇھىم. بۇ بابتا خىتاي كوممۇنىستىك پارتىيەسىنىڭ مۇھىم بىيولوگىيەلىك قوراللار تەتقىقات ئورۇنلىرى ۋە ئۇلار ئېلىپ بېرىۋاتقان ئالاھىدە خەتەرلىك كېسەللىك قوزغاتقۇچى تەتقىقاتىنىڭ تۈرلىرى ئىستراتېگىيەلىك دەرىجىدە بايان قىلىنغان، ھەمدە ئۈچ خىل توغرا نىشانلاش ھەرىكەت تاللانمىسى ۋە ئۇلارنىڭ ئىجرا پىلانى ئوتتۇرىغا قويۇلغان.